Julefreden har så småt lagt sig i Aalborg Storcenter, hvor man tirsdag forventer at få rigtig travlt. Det er nemlig store byttedag rundt i hele landet, og med kun godt og vel tre butiksdage inden nytår, forventer center manager i Aalborg Storcenter, Niels Adolfsen, nogle travle dage. - Vi forventer, at der bliver drøntravlt, for det er der hvert år. Vi har formentlig mere end 35.000 mennesker gennem centeret i dag, og det er mange, griner center manageren. Altid travlt Da juledagene og nytårsdag ligger i weekenden i år, er det med til at forkorte nordjydernes byttedage mellem jul og nytår. Derfor forventer Niels Adolfsen også, at der vil være ekstra travlt tirsdag. - Vi kan ikke forberede os mere end at sørge for ekstra rengøring og vagter, da kunderne jo egentlig klarer sig selv, fortæller han, mens han kommer med en opfordring til de mange kunder, der har tænkt sig at slå vejen forbi centeret. - Vi opfordrer selvfølgelig kunderne til at bevare den gode julestemning og være tålmodige, for der kommer til at være kø, og det er man nødt til at tage med et smil. Forventer også travlhed op til nytår Men det er ikke kun byttedagene i ugen, som Niels Adolfsen forventer, bliver travle. Også nytårsindkøbene kommer til at påvirke trafikken i Aalborg Storcenter. -  Der bliver helt sikkert travlt, det gør der også hvert år. Også i butikkerne som har åbent til klokken 14 nytårsdag, da der er altid nogle, der kommer i løbet af den dag, fordi de opdager at de mangler noget i sidste øjeblik, forklarer han. - Der bliver også travlt i Bilka, for de har jo mange gode tilbud tilrettet den aften, samtidig med at der også sælges fyrværkeri, så der er masser af kunder op til nytår også. Dog forventer center manageren ikke at årets nytårsindkøb kommer til at fylde meget tirsdag, der er det store byttedag, der vil fylde mest. -  Jeg tror, Bilka og nytårsindkøb bliver værre, når vi kommer tættere på. I dag er det store byttedag som i helt vildt, fortæller Niels Adolfsen.

Referat:
Tirsdag er store byttedag, og i Aalborg Storcenter forventer man, at det bliver en travl dag.